Filmati mill-punti ewlenin mid-diskors tal-President Tusk fil-Parlament Ewropew fi Strasburgu fit-16 ta' April 2019. Nixtieq li kliemi, minn hawnhekk, ikun ta' faraġ u solidarjetà man-nazzjon Franċiż kollu minkejja t-traġedja ta' Pariġi. Dan il-kliem mhux qed ngħidu biss bħala l-president tal-Kunsill Ewropew, iżda wkoll bħala ċittadin ta' Gdańsk, li 90 fil-mija minnha nqerdet u nħarqet, u mbagħad inbniet mill-ġdid. Intom ukoll ser tibnu l-katidral tagħkom mill-ġdid. Minn Strasburgu, il-kapitali Franċiża tal-Unjoni Ewropea, nappella lit-28 Stat Membru kollha biex jieħdu sehem f'din il-ħidma. Naf li Franza kapaċi twettaq dan waħedha, iżda l-kwistjoni hawnhekk hija xi ħaġa li tmur lil hinn mill-għajnuna materjali. In-nirien li ħakmu l-katidral ta' Notre Dame reġgħu għamluna konxji illi dak li jorbotna huwa aktar importanti u aktar profond mit-Trattati. Illum nifhmu aħjar it-tifsira essenzjali ta' dak, li huwa komuni għalina, nafu kemm nistgħu nitilfu. U li rridu niddefenduh – flimkien. Il-ġimgħa li għaddiet, il-Kunsill Ewropew ta' 27 mexxej, bi qbil mal-gvern tar-Renju Unit, ta estensjoni flessibbli tal-perjodu tal-Artikolu 50 sal-31 ta' Ottubru ta' din is-sena. Din l-estensjoni tagħti aktar żmien u spazju politiku lil ħbiebna Brittaniċi biex isibu soluzzjoni għas-sitwazzjoni attwali. Nittama li jużaw dan iż-żmien bl-aħjar mod possibbli. Il-Kunsill Ewropew ser ikun qed jistenna messaġġ ċar mir-Renju Unit dwar it-triq 'il quddiem. Jekk il-Ftehim dwar il-Ħruġ jiġi ratifikat, il-perjodu ta' estensjoni jintemm awtomatikament fl-ewwel jum tax-xahar ta' wara, jiġifieri r-Renju Unit iħalli l-Unjoni dakinhar. Huwa ċar għal kulħadd li l-Ftehim dwar il-Ħruġ mhux ser jerġa' jinfetaħ. Madankollu, biex il-proċess ta' ratifika jitħaffef, l-UE27 lesti jqisu mill-ġdid id-Dikjarazzjoni Politika dwar ir-relazzjoni futura, jekk il-pożizzjoni tar-Renju Unit tevolvi. Il-ġimgħa li għaddiet, il-Kunsill Ewropew bidel il-loġika li tingħata estensjoni ħafna iqsar minn dik mitluba mir-Renju Unit, għal waħda li tagħti estensjoni ħafna itwal. Ipproponejt din il-bidla billi fil-fehma tiegħi għandha xi ftit vantaġġi. L-ewwel nett, estensjoni twila biss tiżgura li l-għażliet kollha jibqgħu fuq il-mejda, bħar-ratifika tal-Ftehim attwali dwar il-Ħruġ, jew iżjed ħin biex il-Brexit jiġi kkunsidrat mill-ġdid, jekk dik tkun ix-xewqa tal-poplu Brittaniku. It-tieni, din l-estensjoni tippermetti lill-UE tiffoka fuq prijoritajiet oħra li huma mill-inqas tal-istess importanza, bħall-kummerċ mal-Istati Uniti jew it-tmexxija l-ġdida tal-UE. Naf li xi wħud esprimew il-biża' li r-Renju Unit jista' jkun irid iħarbat il-funzjonament tal-UE waqt dan iż-żmien. Iżda l-UE27 ma ċedewx għall-biża' u t-twerwir bħal dan. Fil-fatt, mill-bidu nett tal-proċess tal-Brexit, ir-Renju Unit kien stat membru tal-UE kostruttiv u responsabbli. U għaldaqstant, m'għandniex għalfejn naħsbu li dan għandu jinbidel. It-tielet, din l-estensjoni flessibbli tipposponi l-possibbiltà ta' Brexit ta' ebda ftehim b'aktar minn sitt xhur. Bis-saħħa ta' dan, miljuni ta' nies u negozji tal-anqas kisbu ftit ċertezza f'dawn iż-żminijiet instabbli. Waħda mill-konsegwenzi tad-deċiżjoni tagħna hija li r-Renju Unit ser jorganizza l-elezzjonijiet Ewropej ix-xahar id-dieħel. Dawn għandna nittrattawhom bis-serjetà, billi l-Membri tal-Parlament Ewropew mir-Renju Unit ser ikunu hemm għal diversi xhur, forsi aktar. Huma ser ikunu Membri sħaħ tal-Parlament, bid-drittijiet u l-obbligi kollha tagħhom. Qed nitkellem dwar dan illum għax opponejt bil-qawwa l-idea li matul din l-estensjoni ulterjuri, ir-Renju Unit għandu jkun trattat bħala stat membru tat-tieni kategorija. Le, ma jistax ikun. Għalhekk, nitlobkom ukoll tiċħdu ideat simili, jekk dawn kellhom jiġu espressi f'din il-Kamra. Naf li fuq kull naħa tal-Fliegu, kulħadd, inkluż jien, imxebba' mill-Brexit, xi ħaġa kompletament mistennija. Madankollu, din mhijiex skuża biex ngħidu: "ejja ħa nlestu", sempliċiment għax għejejna. Irridu nkomplu nittrattaw il-Brexit b'moħħ miftuħ, u b'mod ċivilizzat. Għaliex jiġri x'jiġri, aħna marbutin bl-istess destin, u rridu nibqgħu ħbieb u sħab mill-qrib fil-ġejjieni. Matul il-Kunsill Ewropew wieħed mill-mexxejja wissiena biex ma noħolmux, u li ma kellniex naħsbu li l-Brexit jista' jitreġġa' lura. Dak il-ħin ma weġibtx, iżda llum, quddiemkom, nixtieq ngħid: f'dan il-mument pjuttost diffiċli fl-istorja tagħna, għandna bżonn il-ħolm u dawk li joħolmu. Ma nistgħux inċedu għall-fataliżmu. Tal-anqas jien miniex ser nieqaf noħlom dwar Ewropa aħjar u magħquda. Għeżież ħbieb, din hija l-aħħar laqgħa tagħna fil-mandat attwali tagħkom. Nittama li jkolli l-opportunità niltaqa' ma' ħafna minnkom wara l-elezzjonijiet. Kumment tal-għeluq Kumment wieħed: għal ħafna ġimgħat issa, is-sehem tar-Renju Unit fl-elezzjonijiet tal-Parlament Ewropew qanqal emozzjonijiet, speċjalment f'din il-Kamra. Nixtieq infakkar lil kulħadd li r-Renju Unit għandu d-dritt u l-obbligu li jieħu sehem f'din l-elezzjoni sakemm ikun membru tal-UE. Dan mhux negozjabbli. Lanqas ma nista' naqbel mal-istabbiliment ta' sħubija tat-tieni kategorija. Nifhem l-interessi tal-partiti iżda dawn ma jistgħux jgħattu r-realtà legali. Is-Sur Verhofstadt ingħata applaws, enerġetiku u mill-qalb, mis-Sur Farage. Din hija raġuni tajba biżżejjed għalik, Sur Verhofstadt, biex terġa' tikkunsidra u tifformula l-argumentazzjoni tiegħek mill-ġdid. Ara l-paġna tal-laqgħa